b'\n_START_ARTICLE_\nBo Rai\n_START_PARAGRAPH_\nBo Rai (thaiksi \xe0\xb8\x9a\xe0\xb9\x88\xe0\xb8\xad\xe0\xb9\x84\xe0\xb8\xa3\xe0\xb9\x88) on amphoe (piiri) Tratin provinssissa Thaimaassa aivan Kambod\xc5\xbean rajavuorten (thai: Khao Banthat, khmer: Kravanh, Kr\xc3\xa2vanhvuoret) tuntumassa. Naapuriprovinssit ovat Chanthaburi Thaimaassa ja Battambang Kambod\xc5\xbeassa. Viereiset amphoet ovat Tratin provinssiin kuuluvat Amphoe Muang Trat ja Khao Saming etel\xc3\xa4ss\xc3\xa4, Chanthaburin provinssiin kuuluvat Khlung l\xc3\xa4nness\xc3\xa4 ja Pong Nam Ron pohjoisessa.\n_START_SECTION_\nL\xc3\xa4hihistoria\n_START_PARAGRAPH_\nAmphoe Bo Rai on tunnettu jalokiviesiintymist\xc3\xa4\xc3\xa4n ja -kaupastaan, jonka antaman nosteen avulla Bo Phloi ja Ban Nong Bon, jotka olivat suurimmat jalokivikaupan keskukset, kasvoivat voimakkaasti. Alue koki kiihke\xc3\xa4n, mutta ohimenev\xc3\xa4n nousukauden 60-luvulta aina 90-luvun alkuun, jonka j\xc3\xa4lkeen p\xc3\xa4\xc3\xa4asiallinen elinkeino, jalokivien jalostus ja kauppa (rubiini thap tim sajaam), ehtyi hyvin nopeasti kannattavien esiintymien ry\xc3\xb6st\xc3\xb6kaivun ja burmalaisten jalokivien markkinoilletulon yhteisvaikutuksesta . Lamaa pahensivat viel\xc3\xa4 Kambod\xc5\xbean punakhmerien h\xc3\xa4vi\xc3\xb6 ja rajaseudun salakaupan loppu. Aiemmin Thaimaan jalokivikeskuksena pidetty Bo Rai on nyky\xc3\xa4\xc3\xa4n taantunut muuttotappioalue \xe2\x80\x93 kuitenkin toivoa on n\xc3\xa4kyviss\xc3\xa4 varsinkin etel\xc3\xa4n levottomuuksien suunnatessa muuttajia alueelle. Elinkeinon konversiota on yritetty mm. kumipuun viljelyn avulla. Suurena mahdollisuutena on pidetty huhuttua Thaimaan-Kambod\xc5\xbean v\xc3\xa4lisen rajanylityspaikan avausta Ban Muen Danissa, muutaman kilometrin p\xc3\xa4\xc3\xa4ss\xc3\xa4 Bo Phloista. _NEWLINE_Viime aikoina Bo Phloi on vilkastunut huomattavasti, ja aiemmin tyhj\xc3\xa4t keskustan kauppiasrakennukset on taas avattu. Uusi maaherra on saanut ohjattua varoja keskushallinnolta Bo Raihin, mink\xc3\xa4 ansiosta infrastruktuuria on voitu kehitt\xc3\xa4\xc3\xa4 ja uusia projekteja aloittaa, kuten Bor Ploy Health Club Saen Tungin ja Dan Chumphonin tien risteyksess\xc3\xa4.\n_START_SECTION_\nN\xc3\xa4ht\xc3\xa4vyyksi\xc3\xa4\n_START_PARAGRAPH_\nKeskustassa on hieno buddhalainen temppeli Wat Bo Phloi ja uusi tuoretavaratori talaat sot, joka valmistui vuonna 2005. Keskiviikkoisin j\xc3\xa4rjestet\xc3\xa4\xc3\xa4n kiert\xc3\xa4v\xc3\xa4t markkinat talaat nat, joka houkuttelee kauppiaita aina l\xc3\xa4heisest\xc3\xa4 Kambod\xc5\xbeasta l\xc3\xa4htien. Kaupungissa on yleinen puisto Suan sukhaphaap, sairaala, ammattikoulu, kirjasto, pankki (TMB Bank) ja posti. Leimaa-antavaa keskustalle on kampaamojen suuri m\xc3\xa4\xc3\xa4r\xc3\xa4. Hotelleja on kaksi. Bo Phloista yhdeks\xc3\xa4n kilometri\xc3\xa4 it\xc3\xa4\xc3\xa4n Kambod\xc5\xbean rajalle p\xc3\xa4in sijaitsee hyvin hoidettu kansallispuisto Namtok Khlong Kaeo (thaikielell\xc3\xa4 \xe0\xb8\x99\xe0\xb9\x89\xe0\xb8\xb3\xe0\xb8\x95\xe0\xb8\x81\xe0\xb8\x84\xe0\xb8\xa5\xe0\xb8\xad\xe0\xb8\x87\xe0\xb9\x81\xe0\xb8\x81\xe0\xb9\x89\xe0\xb8\xa7), jonne on ilmainen sis\xc3\xa4\xc3\xa4np\xc3\xa4\xc3\xa4sy. Vesiputouksen alkul\xc3\xa4hteelle melkein 800 metrin korkeuteen kulkee kivetty polku. Ylh\xc3\xa4\xc3\xa4lt\xc3\xa4 avautuu n\xc3\xa4kym\xc3\xa4 yli hedelm\xc3\xa4viljelysten.\n_START_SECTION_\nKuinka Bo Raihin p\xc3\xa4\xc3\xa4see\n_START_PARAGRAPH_\nBo Rai n\xc3\xa4ytt\xc3\xa4\xc3\xa4 olevan syrj\xc3\xa4ss\xc3\xa4: matkaa on 50 kilometri\xc3\xa4 Tratiin (tie 3157 Dan Chumphonin kautta) ja 90 kilometri\xc3\xa4 Chanthaburiin (Saen Tungin kautta), 300 km Bangkokiin. Suorin reitti Bo Raihin Sukhumvitilta (valtatie 3) kulkee Khao Samingin kautta (tie 3159). Tratista ja Chanthaburista p\xc3\xa4\xc3\xa4see kaupunkiin lavataksilla (songthaeo).'